Francisco Igea, vicepresident de Castella i Lleó per Ciutadans, ha donat per fet aquest dilluns que disputarà a Inés Arrimadas el liderat del partit després de la marxa d'Albert Rivera. Igea ha advocat a TVE per tornar al partit "plenament liberal" que no té por de "pactar a esquerra i dreta" posant com a única línia vermella "les seves polítiques", i ha refusat els "hiperlideratges i cesarismes". Igea ha defensat un partit "ferm en els seus principis però tranquil" i ha subratllat que el que no cal és "un altre partit a la trinxera". El vicepresident castellà, que ha negat rotundament haver negociat amb Arrimadas càrrecs al partit, ha assegurat que la seva oponent és una "parlamentària excel·lent" però no la "líder idònia" per al partit. A parer del vicepresident de la Junta de Castella i Lleó, Ciutadans ha de ser un "partit democràtic", i ha considerat que no es pot tenir una formació "on tothom deu el càrrec a una persona". Això, ha afegit, fa que "no siguis lliure" i que "no retis compte a qui toca, que és la militància". Segons Igea, aquest és "el problema" de Ciutadans. També ha criticat els pactes de coalició amb el PP per anar junts al comicis bascos, i potser gallecs i catalans. "A Espanya, amb les coalicions gairebé mai dos més dos sumen quatre", ha advertit. També s'ha preguntat "què passa" amb el programa dels taronges, i ha lamentat que, "de moment", l'únic que se sap és que el partit ha renunciat a un dels seus principis, el de la "igualtat fiscal entre els espanyols", és a dir, el rebuig tradicional al concert basc. Sobre el candidat al País Basc, Igea ha afirmat que Carlos Iturgaiz és "un heroi" per la seva trajectòria davant d'ETA, però ha afegit que "no és el candidat de Cs". Finalment ha advocat perquè el partit esdevingui una formació "instal·lada en la moderació" que surti de la "crispació permanent".

Summary: Igea es presenta contra Arrimadas per liderar Cs carregant contra la candidata i l'hiperlideratge


El Col·legi d'Aparelladors i Arquitectes Tècnics de Lleida ha demanat a l'Ajuntament de Lleida la paralització de les obres de construcció municipals i particulars a la ciutat. El seu president, Francesc Barberà, considera que, davant la situació provocada per la crisi del coronavirus, "es fa molt difícil mantenir els protocols de seguretat i protecció enfront del contagi del coronavirus a les obres" com ara "portar equips de protecció (mascaretes i guants), mantenir la distància de seguretat entre els treballadors, evitar agrupacions d'operaris i, paralitzar immediatament l'obra, si es detecta que algun treballador presenta símptomes de la malaltia". Així mateix, Barberà remarca la manca generalitzada de mascaretes.  Els president dels aparelladors lleidatans ha adreçat una carta al primer tinent d'alcalde i regidor d'Urbanisme de l'Ajuntament de Lleida, Toni Postius, en què li recorda que els governs municipals de Barcelona i Terrassa ja han paralitzat aquestes obres, mitjançant decrets d'Alcaldia, i que la Generalitat també paralitza les seves a partir d'aquest mateix dimecres. El Col·legi d'Aparelladors de Lleida, de la mateix manera que han manifestat la resta de col·legis catalans del ram i altres col·legis professionals de perfil tècnic, insisteix en el fet que "la construcció, no constitueix una activitat essencial en l'actual estat d'alarma, menys les actuacions urgent i justificades per la seguretat de les persones". Carta al Govern Espanyol Per la seva banda, el Consell de Col·legis d'Aparelladors, Arquitectes Tècnics i Enginyers d'Edificació de Catalunya; el Col·legi d'Arquitectes de Catalunya; el Col·legi d'Enginyers Tècnics Agrícoles i Forestals de Catalunya; el Col·legi Oficial d'Enginyers de Forests a Catalunya; el Col·legi d'Enginyers Graduats i Enginyers Tècnics Industrials de Barcelona; el Col·legi Oficial d'Enginyeria Informàtica de Catalunya; el Col·legi d'Enginyers Tècnics d'Obres Públiques de Catalunya; l'Associació Catalana d'Enginyers de Telecomunicació, i l'Associació d'Enginyeria Tècnica de Telecomunicació de Catalunya (GrausTIC), ha fet arribar una carta al govern espanyol per reclamar-li que adopti "les mesures necessàries per a la paralització de totes les activitats laborals, professionals i empresarials relacionades amb les obres de construcció no essencials, siguin públiques o privades".

Summary: Els aparelladors de Lleida demanen a la Paeria que aturi les obres de construcció municipals i particulars


Abertis ha tingut un benefici net de 510 milions d’euros durant els primers sis mesos de l’any. Segons els resultats semestrals que ha donat a conèixer el grup aquest divendres, el guany per la gestió més de 8.300 quilòmetres d’autopista a 12 països del món ha crescut un 9% en comparació a la primera meitat de l’any passat. El compte de resultats d’Abertis reflecteix l’increment en el trànsit als principals mercats on opera la companyia: l’Estat espanyol, on l’ús d’autopistes ha pujat un 5,1%; França, amb un augment de l’1,2% i Xile, amb una pujada del 4,6%. En el cas d’aquest país sud-americà, els resultats d’Abertis durant el primer semestre ja recullen l’efecte de la compra recent per part del grup del 50% de l’autopista central xilena. Segons el comunicat on Abertis detalla els seus resultats semestrals, la companyia continua amb els seus plans d’extensió de la durada de les seves concessions. Així, actualment es troba “en procés de negociació” d’acords a Xile i l’Argentina per obtenir el que ja va aconseguir a Puerto Rico el mes d’abril passat: l’extensió de 10 anys en les autopistes que gestiona.  Segons les dades fetes públiques per Abertis el grup ha millorat en les magnituds principals. A més del creixement del 9% en el benefici net, el benefici brut (etbida) ha estat de 1.502 milions d’euros, el que representa un augment del 7% respecte al primer semestre de 2015 Els ingressos d’explotació han millorat en un 5%, arribant als 2.243 milions d’euros.

Summary: El benefici net d’Abertis creix un 9% i arriba als 510 milions d’euros entre gener i juny


El primer congrés internacional per la interacció saludable amb equins reuneix aquest cap de setmana a Juneda (Les Garrigues) una desena de professionals de les teràpies amb cavalls i també als seus usuaris amb la voluntat de contribuir a la seva "regularització". La trobada està organitzada per la Fundació Manreana de teràpies amb cavalls i la seva coordinadora, Belen Franquet, ha explicat en declaracions a l'ACN que els "falta el reconeixement del Ministeri i del Govern, perquè existeixi una professió" en aquest àmbit. Franquet ha remarcat que les teràpies amb cavalls són complementaries a altres tractaments i no pas alternatives. "Mai res del que fem ha de treure cap altre acompanyament", afirma. Més d'una cinquantena d'inscrits i una desena de professionals participen en aquest congrés, que és el primer que se celebra a tot l'Estat.

Summary: La Fundació Manreana organitza el primer congrés internacional de teràpies eqüestres per tal que es regularitzin


Un total de 13 produccions catalanes que apleguen 57 nominacions en diferents categories competeixen aquest dissabte al premis Goya del cinema espanyol. Entre les nominades, 6 de les quals de directors catalans, hi ha 11 llargmetratges com 'La Novia' de Paula Ortiz (Get in de Picture Productions), amb 12 nominacions, i 'Nadie quiere la noche' d'Isabel Coixet (Mediapro, AIE, Ariane&Garoe, Neo Art Prducciones i One More Movie), amb 9. La presentació de la trentena edició de la festa del cinema espanyol anirà a càrrec de l'actor i humorista Dani rovira, es repartiran 28 estatuetes i un premi d'honor a l'actor Mariano Ozores. La gala se celebrarà aquest dissabte a partir de les 9 del vespre a l'Hotel Auditurium de Madrid i comptarà amb l'assistència del conseller de Cultura, Santi Vila. Entre les 12 estatuetes a les que opta 'La Novia' hi ha el premi a la millor direcció, millor pel·lícula, millor actor protagonista (Asier Etxandia), actriu protagonista (Inma Cuesta), actor revelació (Álex García), música original, actriu de repartiment i guió adaptat.  La pel·lícula dirigida per la catalana Isabel Coixet, 'Nadie quiere la noche', aspira a 9 premis com el Goya a la millor direcció, al millor actriu protagonista (Juliette Binoche), a la millor direcció de producció, al disseny de vestuari i a la millor música original.    'Un día perfecto' de Fernando León de Aranoa (Mediapro, Reposado Producciones i Televisión Española), opta  a 8 premis (millor pel·lícula, millor direcció, millor actor de repartiment, millor guió adaptat, millor direcció de producció, millor muntatge, millor disseny de vestuari, millor direcció de fotografia). La triomfadora als premis Gaudí del cinema català, 'Truman' de Cesc Gay podria endur-se les estatuetes a la millor pel·lícula, millor director millor actor protagonista (Ricardo Darín), actor de repartiment (Javier Cámara), guió original i muntatge, 6 en total.  Altres produccions catalanes nominades són 'Palmeras en la nieve' de Fernando González Molina, 'El rey de la Habana' d'Agustí Villaronga, 'Requisitos para ser una persona normal' de Leticia Dolera o 'Anacleto:Agente secreto' de Javier Ruiz Caldera. 'La Novia' parteix com a favorita 'La novia', amb 12 nominacions, parteix com a favorita a la trentena edició del premis Goya. Aquesta producció catalana dirigida per Paula Ortiz està inspirada en el llibre 'Bodas de Sangre'  de Federico García Lorca. A la cinta d'Ortiz la segueix 'Nadie quiere la Noche' d'Isabel Coixet amb nou candidatures i 'Un día pefecto' de Fernando León de Aranoa que protagonitzen Benicio del Toro i per Tim Robbins opta a endur-se el premi en vuit categories, 'El desconocido' del debutant Dani de la Torre també està nominada a vuit premis Goya i 'Truman' de Cesc Gay a sis.    Les cintes que opten al Goya a la millor pel·lícula són 'A Cambio de Nada' de Daniel Guzmán, 'La novia' de Paula Ortíz, 'Nadie quiere la noche' d'Isabel Coixet, 'Truman' de Cesc Gay i 'Un dia perfecto' de Fernando León de Aranoa. Els candidats a millor direcció són Paula Ortiz per 'La novia', Isabel Coixet per 'Nadie quiere la noche', Cesc Gay per 'Truman' i Fernando León de Aranoa per 'Un día perfecto'.  Els candidats a millor actor protagonista són Pedro Casablanc per 'B', Luis Tosar per 'El desconocido', Asier Etxandia per 'La novia' i Ricardo Darín per 'Truman'. En la categoria de millora actriu protagonista destaquen Inma Cuesta per 'La novia', Penélope Cruz per 'Ma ma', Juliette Binoche per 'Nadie queiere la noche' i Natalia de Molina per 'Techo i comida'.    En total s'han presentat 143 pel·lícules als premis Goya 2016, 75 de ficció. Durant la cerimònia és lliuraran 28 estatuetes i un premi d'honor a l'actor Mariano Ozores. La presentació de la gala anirà a càrrec de l'actor i humorista Dani Rovira, que s'encarregarà d'aquesta tasca per segon any consecutiu. L'esdeveniment començarà a les 9 del vespre d'aquest dissabte, però a partir d'un quart de nou els convidats començaran a desfilar per la catifa vermella.

Summary: Un total de 13 produccions catalanes amb 57 nominacions competeixen aquest dissabte als premis Goya


23417 i 01714. Són els dos números més emblemàtics de la primera Grossa de Sant Jordi, que se sortejarà el 27 d'abril. I com ja passa amb la rifa de Cap d'Any, les butlletes més buscades s'esgoten en pocs minuts. A l'estanc de Torroella de Montgrí (Baix Empordà) on han anat a parar 25 butlletes del 23417, els números –literalment- han volat en poc menys de mitja hora. La propietària en volia posar a la venda per Internet, però no ha pogut ni entrar-los al sistema. Ja hi havia cua a l'establiment abans que arribés el representat de Loteria de Catalunya amb els números i, tot i que només se'n permet vendre'n dos per persona, ja no n'hi ha. La més matinera a comprar-ne ha estat una veïna del poble a qui li ha fet "molta il·lusió" endur-se'n a casa, perquè el seu home es diu Jordi. "Per a nosaltres és un honor vendre aquest número i esperem repartir algun premi", ha explicat la propietària, Glòria Capellà. Al ja típic 01714, que al desembre genera expectació allà on es ven, a la primera Grossa de Sant Jordi s'hi han sumat tres números emblemàtics més: el 23417 (el dia de Sant Jordi), el 02017 (l'any en què comença la nova rifa) i el 27407 (el dia del sorteig). Els dos primers s'han posat a la venda avui al matí; els dos últims ho faran demà. I precisament, com també va passar amb el 01714 al desembre, un establiment de les comarques gironines s'ha fet amb el número. Aleshores, per la Grossa de Cap d'Any, va ser el quiosc del Mercat del Lleó de Girona; i aquest cop, el sorteig per adjudicar el 23417 ha tocat a l'estanc del carrer Ullà de Torroella de Montgrí. El número, com és habitual en aquests casos, ha durat poca estona. El representant de Loteria de Catalunya ha portat el llibret amb 25 butlletes a dos quarts de deu del matí. I uns vint minuts més tard, ja no en quedava cap per vendre.  De fet, ja hi havia cua per adquirir-ne. Cada comprador només es podia endur dues butlletes com a màxim. La primera a comprar-ne ha estat una veïna del poble, la Maria Àngels Ametller. "El meu home em va dir que es venia aquí i m'he afanyat a comprar-ne; Sant Jordi és una diada celebrada i, a més, el meu marit s'ho diu", deia enriolada.  Ametller explica que sol jugar a la loteria, i que aquesta vegada gairebé era obligat fer-ho. "És la primera Grossa de Sant Jordi", deia. Si el 23417 resulta premiat al sorteig del proper dia 27, ella ja sap què en farà, dels diners. "Em serviran per poder-me jubilar abans d'hora", explicava. "És un honor repartir-ne" La propietària de l'estanc, Glòria Capellà, explica que "és una sort i un honor" haver pogut vendre aquest número emblemàtic al seu establiment. "La veritat és que ens ha fet molta il·lusió; esperem repartir premis a tothom qui el compri", hi afegeix.  Capellà ja té bastants números de la Grossa de Sant Jordi a la venda i, com també ha fet amb els altres, esperava poder posar el 23417 a Internet. Però no ha tingut ni temps de fer-ho. Tan sols n'ha pogut reservar cinc –els que els hi ha permès l'organització- per a clients habituals que n'hi havien encarregat. La resta, literalment, han volat. "Ahir a la tarda ja tenia peticions per reservar-ne setze dels 25, però al final només n'hem pogut apartar cinc", precisava. La propietària de l'estanc espera que aquests propers dies la venda de butlletes per a la Grossa de Sant Jordi s'animi. "És una data important per als catalans; estem molt orgullosos de vendre loteria d'aquí i intentarem fer-la créixer i que tiri endavant", ha dit.  "No em puc creure que tingui l'últim" Faltaven cinc minuts per a les deu del matí quan la Cristina Martínez, una altra veïna de Torroella, ha entrat a l'estanc. Ella és qui s'ha emportat el darrer 23417. "No em puc creure que ja sigui l'últim; sort que m'he curat en salut i he vingut de seguida", explicava. Martínez diu que no sol jugar a la loteria, però que fer-ho a la Grossa gairebé és obligat. "No només perquè sigui assequible, ja que cada bitllet costa 5 euros, sinó també perquè la sols trobar per tot arreu i fa gràcia repartir-te'n números amb amics i familiars", precisava. Si li toca, ja sap què en farà: "Tapar forats i, de ben segur, fer un viatge i un dinar familiar". El sorteig, d'aquí a dues setmanes La primera Grossa de Sant Jordi es rifarà d'aquí a dues setmanes. El sorteig, que es farà el 27 d'abril, coincidirà amb el 30è aniversari de Loteria de Catalunya. La nova rifa repeteix l'estructura de premis de la Grossa de Cap d'Any. Té una tirada de 12 milions d'euros (MEUR), 10 dels quals en paper i la resta en suport virtual.  En total, s'han posat a la venda 80.000 números. Es poden adquirir en qualsevol dels 2.100 punts de venda que comercialitzen Loteria de Catalunya, com són principalment quioscos, bars, estancs i llibreries. Hi haurà cinc grans premis. El primer estarà valorat en 20.000€ per euro jugat, és a dir, 100.000€ per cada bitllet de 5€. El segon premi atorgarà 6.500€ per euro jugat (32.500€ per bitllet de 5€); el tercer, 3.000€ per euro jugat (15.000€ per bitllet de 5€); el quart donarà 1.000€ per euro jugat (5.000€ per bitllet de 5€), i el cinquè, 500€ per euro jugat (2.500€ per bitllet de 5€).

Summary: La venda dels números més emblemàtics de la Grossa de Sant Jordi arrenca amb força i s'esgoten en pocs minuts


Catalunya disposa en aquests moments de 2.019 llits de cures intensives (UCI) per fer front a la pandèmia del coronavirus, després de l'augment dels últims dies en què s'ha més que triplicat la capacitat basal del sistema per a pacients crítics. Hi ha 1.524 persones ingressades a les UCI i el 87% del total de llits, 1.763, estan destinats per a pacients amb covid-19. Són dades que ha detallat la consellera de Salut, Alba Vergés, en la compareixença davant dels grups parlamentaris de forma telemàtica, aquest dimecres a la tarda. Vergés també ha informat que Salut ha gastat 350 milions d'euros (MEUR) en un mes per a material de protecció per als professionals sanitaris.

Summary: Catalunya disposa en aquests moments de 2.019 llits d'UCI, el 87% dels quals destinats a pacients amb covid-19


El magistrat ponent de la resolució de Joaquim Forn, Miguel Colmenero, forma part del tribunal que durant aquest dimecres està revisant les sentències del 'cas Noos'. Això vol dir, doncs, que el responsable de redactar la interlocutòria estarà pràcticament tot el dia ocupat amb aquesta vista, que també se celebra al Tribunal Suprem i que es preveu que sigui llarga. Fonts jurídiques han confirmat a l'ACN que els tres magistrats de la sala d'apel·lacions es van reunir ahir a la nit per deliberar sobre la decisió però que encara no s'ha redactat cap resolució. Per tant, podria ser que el Suprem no resolgués avui. En el cas del conseller destituït, els tres magistrats han de decidir si atenen el criteri de la Fiscalia –que sol·licita llibertat sota fiança de 100.000 euros- o si es decanten per la petició de VOX (que és acusació popular) i el mantenen a la presó. La mateixa sala d'apel·lacions també ha de resoldre el recurs de Jordi Sànchez. En aquest cas, la Fiscalia manté la petició de presó.  La sala d'apel·lacions que revisa les decisions del jutge Llarena al Suprem està formada per tres magistrats: Miguel Colmenero, Alberto Jorge Barreiro i Francisco Monterde. El primer d'ells, és el ponent de la resolució sobre Joaquim Forn i, per tant, l'encarregat de redactar la interlocutòria.  Aquest magistrat forma part del tribunal que aquest dimecres està revisant les sentències del 'cas Noos' (es van condemnar a set dels disset acusats). Una vista que també se celebra al Tribunal Suprem i que es preveu que duri bona part del dia.  Sense resolució redactada  Fonts jurídiques han confirmat que encara no hi ha cap resolució redactada i, per tant, tot fa pensar que el Suprem no comunicarà avui la decisió sobre el conseller destituït. Els tres magistrats es van reunir ahir a la nit per deliberar i, tot i que es desconeix si van arribar a un acord o no, el fet és que encara no hi ha res redactat. Entre la Fiscalia i VOX Els magistrats de la sala han de decidir si fan seu el criteri de la Fiscalia o de l'acusació popular, exercida per VOX. Contra tot pronòstic, el ministeri públic va sol·licitar que Joaquim Forn quedés en llibertat si pagava una fiança de 100.000 euros (feia 10 dies la fiscalia havia demanat que es mantingués a la presó).  El canvi de criteri el va expressar a la sala el fiscal del Suprem Fidel Cadena, que no va amagar que ho feia "per imperatiu legal" i seguint ordres del fiscal general de l'Estat, Julián Sánchez Melgar. Cadena va invocar l'article 25 de l'Estatut Orgànic del Ministeri Fiscal, que reconeix que el fiscal general de l'Estat podrà impartir "les ordres i instruccions convenients als seus subordinats". En un comunicat posterior, la Fiscalia va defensar que sol·licitava llibertat amb fiança perquè no existia risc de reiteració delictiva i per "raons humanitàries" perquè pateix una malaltia (ha donat positiu en el virus de la tuberculina). En canvi, l'acusació popular exercida pel partit d'ultradreta VOX va demanar a la sala que mantingués Forn a la presó, insistint en el risc de reiteració delictiva.  Per tant, els tres magistrats de la sala d'apel·lacions hauran de decidir si segueixen el criteri del fiscal general –que vol que Forn abandoni la presó- o si es guien pels arguments del partit ultradretà.  Habitualment, quan s'acorda deixar en llibertat un pes preventiu la resolució es comunica amb celeritat per evitar que estigui més temps privat de llibertat. En canvi, si es decideix mantenir-lo a la presó, la interlocutòria pot trigar alguns dies.  La decisió de Sànchez, també pendent Els mateixos magistrats també han de prendre una decisió sobre Jordi Sànchez, que ja ha renunciat oficialment a la candidatura de president i que, davant del tribunal i per boca del seu advocat, va anunciar que estava disposat a deixar l'escó.  En el cas de Sànchez, la Fiscalia no es va moure de la seva posició i va tornar a sol·licitar a la sala que el mantingués entre reixes (com també va fer VOX). El ponent de la resolució del número 2 de JxCat és Francisco Monterde, el mateix magistrat que la defensa de Sànchez va intentar recusar sense èxit.

Summary: El magistrat que ha de redactar la resolució sobre la llibertat de Forn, ocupat tot el dia amb la vista del 'cas Noos'


L'Ajuntament de Deltebre ha actualitzat el càlcul de danys pel pas del temporal 'Gloria' pel municipi fins els 11,5 milions d'euros, pràcticament dos mes respecte la xifra inicial. El govern municipal disposa ja dels informes tècnics encarregats –que han calculat els efectes sobre infraestructures i equipaments així com les pèrdues dels sectors arrosser i aqüícola- i ha  analitzat més d'un centenar d'instàncies veïnals sobre danys causats en habitatges, comerços i empreses. Aprovada ja la reclamació de declaració del terme municipal com a zona afectada per una emergència de protecció civil, els serveis tècnics han disposat d’un mes per elaborar els informes corresponents, que serà ratificat pel ple d'aquest dimecres. "Aquesta és una xifra que posa de manifest l’emergència que estem vivint al nostre municipi", ha declarat l'alcalde, Lluís Soler. Considera, en aquest sentit, que cal ja "abandonar les bones voluntats i passar als fets tangibles que ens permetin tornar a la normalitat com a municipi, i ajudar de forma adequada als sectors productius, comerços i veïns i veïnes que s’han vist afectats pel pas del temporal Gloria".

Summary: L'Ajuntament de Deltebre eleva fins els 11,5 MEUR els danys causats pel temporal 'Gloria' al municipi


Un home que treia llaços grocs de la platja Cavaió de Canet de Mar (Maresme) n'ha agredit un altre que li retreia l'acció amb un ganivet aquest dijous, segons han confirmat els Mossos d'Esquadra. Sembla que l'agressor ha atacat la víctima amb un cobert de menjar i li ha fet un tall al braç que no ha necessitat punts de sutura en el marc d'una discussió. Durant aquesta picabaralla l'agressor també ha fet un cop a la boca de la víctima que li ha fet saltar una peça dental. L'agredit ha presentat denúncia pels fets aquesta tarda. Segons ha pogut saber l'ACN, l'agressor podria patir problemes mentals. La policia s'ha adreçat a l'indret dels fets i ha acompanyat l'individu al centre geriàtric on resideix. Els Mossos han obert un atestat per un delicte de lesions.

Summary: Un home que treia llaços grocs d'una platja de Canet agredeix amb un ganivet un altre que li retreia l'acció


El Consell Regulador de la DO Cava ha aprovat definitivament aquest dimecres la normativa per distingir les zones d'elaboració dels productes i establir noves categories en funció de la qualitat. De forma unànime, el ple ha donat llum verda a la distinció de quatre zones al conjunt de l'estat espanyol: Comtats de Barcelona –abraça tot Catalunya-, Vall de l'Ebre, Vinyes d'Almendralejo i Alts de Llevant. "Volem apostar per l'origen i el territori", ha destacat a l'ACN el president de la DO Cava, Javier Pagès. Pel que fa a les categories, la nova normativa estableix que els productes de més de 9 mesos d'envelliment es denominaran Cava de Guarda, mentre que els de més de 18 mesos seran Cava de Guarda Superior. Dins les grans quatre regions distingides en funció de criteris climàtics i geogràfics, la DO Cava també ha creat subzones en dos territoris en base a trets orogràfics i històrics. Així, per una banda, Comtats de Barcelona inclou les subregions Valls d'Anoia-Foix, Serra de mar, Conca del Gaià, Serra de Prades i Pla de Ponent. En paral·lel, també ha subdividit la Vall de l'Ebre, que inclou Alt Ebre i Vall del Cierzo. En el cas de les zones Vinyes d'Almendralejo i Alts de Llevant, aquestes no tenen cap subdivisió. Al mateix temps, la nova normativa estableix un tercer nivell de divisió per als Caves de Paratge Qualificat –els de més qualitat de la DO Cava per l'antiguitat i singularitat en el mètode d'elaboració-. En aquest cas, s'especificarà les parcel·les on s'elaboren, amb les dades que el diferencien de la resta de vinyes. Javier Pagès s'ha mostrat "molt il·lusionat" amb el vistiplau a la nova distinció territorial, que fins ara es concebia com una assignatura pendent dins el sector, ja que la DO Cava abraça territoris de tot l'estat espanyol. "Ara donem eines als cellers i als consumidors, que podran arribar a diferenciar fins on creguin convenient pel seu interès", ha destacat el president del Consell Regulador després del ple celebrat a Vilafranca del Penedès aquest dimecres. D'altra banda, pel que fa a les noves categories, per primer cop es distingeixen els productes de més de 9 mesos d'envelliment, mentre es revisen els conceptes dels coneguts fins ara com a caves 'Premium'. Així, els que tinguin més de 9 mesos es consideraran Cava de Guarda, i els que superin els 18 seran De Guarda Superior. Això engloba els Reserva –que passen de 15 a 18 mesos de criança-, els Gran Reserva -30 mesos- i els de Paratge Qualificat -36 mesos-. A més del temps mínim de criança, els Caves de Guarda Superior també hauran de complir condicions "molt especials" pel que fa a l'antiguitat de la vinya i als rendiments de la collita, i també hauran de ser productes elaborats a partir de conreus ecològics. "El consumidor cada cop està més preocupat per la sostenibilitat i nosaltres també ho estem", ha assegurat Pagès. Tant les regions d'elaboració com les noves categories són dos elements que la DO Cava preveu que s'incorporin a les etiquetes de les ampolles a partir de la segona meitat del 2021. Un cop el ple del Consell Regulador ja n'ha fet l'aprovació definitiva, ara falta que la nova normativa sigui ratificada pel Ministeri d'Agricultura. Un pas que Javier Pagès confia que es resoldrà sense imprevistos. Preguntat per l'impacte que la nova reulació pot acabar tenint en les vendes, Pagès s'ha mostrat cautelós i ha apuntat que les categories i la distinció de regions són elements que "ajuden a arribar al consumidor donant més valor afegit al producte". Per a què això es tradueixi en més ampolles venudes, però, creu que ara caldrà invertir en promoció i publicitat "per donar a conèixer ben clar quines són les virtuts del cava". La DO Cava, "receptiva" a un hipotètic retorn dels elaboradors escindits La distinció de les zones d'elaboració del cava és un dels reclams principals que els darrers anys han fet nombrosos elaboradors d'escumosos del Penedès, els quals han acabat abandonant la Denominació d'Origen davant la manca de resposta per part de l'ens. En alguns casos els productors han actuat de forma independent, mentre que d'altres s'han agrupat sota la marca Corpinnat o Clàssic Penedès (DO Penedès). Ara que ja hi ha una zonificació aprovada, Javier Pagès ha mantingut el discurs dels darrers anys i ha insistit que la DO Cava "està fent el seu camí", assegurant que l'objectiu de distingir els territoris no és específicament recuperar els elaboradors escindits, sinó "afegir valor, identificar origen i reforçar la sostenibilitat". "Davant aquells que vulguin sumar-se al nostre projecte, nosaltres serem sensibles, evidentment", ha dit Pagès, apuntant que "són grans cellers que interessaria sumar". "Però s'ha d'entendre que nosaltres fem el nostre camí", ha refermat.

Summary: La DO Cava aprova definitivament la normativa per distingir les zones d'elaboració i les categories dels productes


El president del Tribunal Constitucional, Juan José González Rivas, ha demanat a la resta de magistrats del plenari que estigui localitzables aquest cap de setmana coincidint amb l'1-O. Fonts de l'alt tribunal confirmen que la mesura es pren per tal que el ple pugui actuar amb celeritat i es pugui reunir, per exemple, si el Govern torna a crear la Sindicatura Electoral, entre d'altres supòsits. Per això, s'ha donat la instrucció a tots els magistrats que estiguin disponibles per si se'ls requereix i cal reunir el ple. Aquesta és la mateixa mesura que els dotze magistrats van prendre durant el passat mes d'agost, davant la possibilitat que el Parlament pogués reunir de manera extraordinària per aprovar les lleis del referèndum i de desconnexió.

Summary: El president del Tribunal Constitucional demana als magistrats que estiguin localitzables aquest cap de setmana


L’informe anual de l’ONG recull les crítiques del relator especial de l’ONU per l’acusació de rebel·lió als líders independentistes ACN Barcelona.-Rights International Spain ha destacat "la preocupació" d’experts en drets humans "per la situació a Catalunya" en el seu informe anual del 2018. L’ONG, que treballa en l’àmbit dels drets civils, ha mencionat en el seu recull que el relator especial de l’ONU per a la llibertat d’expressió va exigir a les autoritats espanyoles que no imposessin procediments contra els líders independentistes catalans pel delicte de rebel·lió. “El relator va assenyalar que les acusacions per rebel·lió podrien comportar el risc de dissuadir discursos totalment legítims i va mostrar la seva preocupació per l’ús de càrrecs de rebel·lió per actes que no implicaven violència ni incitació a aquesta”, recorda l’informe. D’altra banda, l’anàlisi també incorpora altres tocs d’atenció a l’Estat espanyol d’organitzacions internacionals sobre els drets humans. Per exemple, cita les vuit sentències el 2018 del Tribunal Europeu de Drets Humans per vulneracions de drets.

Summary: Rights International Spain destaca "la preocupació" d’experts en drets humans al món "per la situació a Catalunya"


El president de la Generalitat, Carles Puigdemont, ha lamentat a través de Twitter la mort aquest divendres als 89 anys de l’oftalmòleg Joaquim Barraquer. “Un home de gran talent i prestigi. Descansi en pau”, ha piulat Puigdemont. La xarxa social s’ha fet ressò amb celeritat del traspàs d’un dels oftalmòlegs de més renom del país, i també el vicepresident del Govern, Oriol Junqueras, ha volgut mostrar el seu condol per aquest canal: “Ens ha deixat Joaquim Barraquer, tot un referent internacional en el camp de la oftalmologia. Descansi en pau”. També ho ha fet el conseller de Sanitat, Toni Comin, que ha recordat que gràcies a Barraquer “Catalunya ha estat un país líder en l'oftalmologia mundial”. Comín també ha afirmat que la medicina catalana li estarà “eternament agraïda”. De la mateixa manera, el Col·legi Oficial de Metges de Barcelona ha aprofitat Twitter per lamentar la mort de Barraquer, “referent de l'oftalmologia a Catalunya i al món”. El mateix centre Barraquer l’ha considerat un “exemple de vida per a tothom”. Finalment, la presidenta del grup municipal de Ciutadans a l’Ajuntament de Barcelona, Carina Mejías, ha transmès el condol per la mort de Barraquer a través de Twitter, a qui ha considerat un “oftalmòleg de prestigi internacional”.

Summary: Carles Puigdemont lamenta la mort de Joaquim Barraquer, “home de gran talent i prestigi”


Reus restringirà al trànsit, a partir de l’1 d’agost, un altre tram del raval de Santa Anna, una de les artèries de la ciutat. Així, bona part dels 350 metres de longitud d’aquest raval quedaran tallats al trànsit rodat durant gran part del dia -d'onze del matí a dues de la matinada. La pilona que ara es troba a escassos metres de la plaça Prim es desplaçarà, ampliant així el tram de circulació limitada. De fet, és el pas previ a la transformació del raval de Santa Anna en zona d'ús preferent de vianants, un projecte que s’ha vist alterat per la pandèmia i que ara es reprèn amb un nou calendari. Es preveu tenir el projecte executiu a finals d’any i, durant el primer trimestre del 2021, l’execució de les obres que es dividiran en dues fases.

Summary: Reus restringeix el trànsit d'un nou tram del raval com a pas previ a convertir-lo en zona de vianants


Aquest diumenge a la tarda s'han vist diversos furgons del Cos Nacional de Policia (CNP) pel centre de Barcelona, després de la manifestació unionista d'aquest migdia. Segons recull un periodista del diari Ara a través del seu perfil de Twitter, els furgons exhibien banderes espanyoles i les feien onejar per la finestra dels vehicles. Al mateix temps, també feien sonar el clàxon.

Summary: Furgons del CNP exhibeixen banderes espanyoles i toquen el clàxon al seu pas pel centre de Barcelona


El subdelegat del govern espanyol a Lleida, José Crespín, considera "inimaginable" que el PDeCAT i ERC no donin suport als pressupostos de l'Estat 2019 pels "beneficis" que comportaran en aspectes socials i en infraestructures, tenint en compte el "dèficit" d'inversió que acumula Lleida amb els governs del PP. Així, condiciona l'execució d'actuacions a l'N-240, l'N-230 o a l'N-260, entre altres, al fet que els comptes tirin endavant. En una entrevista a l'ACN, Crespín sosté que "alguna cosa caldrà fer a l'N-240" malgrat que s'acabi rescatant l'AP-2 el 2021 i, per això, recorda que Foment té en marxa un estudi sobre les necessitats d'aquesta carretera. Mentrestant, demana la "coresponsabilitat" de la Generalitat per ampliar la bonificació als camions per haver d'anar per l'autopista. En una entrevista a l'ACN, José Crespín interpel·la els diputats lleidatans al Congrés del PDeCAT, Toni Postius, i d'ERC, Xavier Eritja, en relació amb l'aprovació dels pressupostos del govern de Pedro Sánchez i defensa que "cal separar" la negociació dels comptes de les peticions que fan aquestes formacions en relació amb els líders independentistes empresonats perquè "són dues coses diferents que no s'han de barrejar". El subdelegat del govern de l'Estat a Lleida assegura que no entendria que ambdues formacions no hi votessin a favor per les "millores en prestacions i altres aspectes socials que comportaran". En aquest sentit, recorda que un de cada quatre lleidatans, 108.810 en total, rep alguna prestació per part de l'Estat, xifra que representa una de cada quatre persones que viuen a la demarcació de Lleida. Prop de 99.000 reben algun tipus de pensió, per un import global de gairebé 93 milions d'euros.   Però, segons Crespín, una nova pròrroga dels comptes estatals també podria condicionar inversions en infraestructures a la demarcació com ara a l'N-240, l'N-230 i a l'N-260. Algunes de les millores que reclama el territori "segurament serien possibles si hi hagués pressupostos", adverteix, i destaca que els comptes suposaran una inversió extra estatal de 2.200 milions d'euros per a Catalunya. A la vegada, el subdelegat reitera el dèficit d'inversió en infraestructures per part de Foment que acumula la demarcació coincidint amb els darrers executius populars.  Crespín demana la "coresponsabilitat" de la Generalitat amb la bonificació als camions El representant del govern espanyol a Lleida obre la porta a ampliar entre Montblanc i Soses el tram de l'AP-2 amb bonificacions per als camions. Tot i això, sosté que "la Generalitat ho havia d'haver reclamat en el seu moment" i, "un cop s'hagi reclamat s'haurà d'arribar a un acord". "De voluntat n'hi ha però cal parlar amb tots els agents implicats", remarca José Crespín a l'ACN.  Altrament, el subdelegat reclama la "coresponsabilitat" de la Generalitat per plantejar un possible increment de l'actual percentatge de bonificació en el preu del peatge de l'AP-2 de què es beneficien els camions, tal com reclamen els transportistes, per no poder circular per l'N-240 entre Montblanc i les Borges Blanques. Crespín emplaça el Govern a compartir amb l'Estat l'aportació per finançar aquest increment de la mateixa manera que ja succeeix a l'Aragó. Així mateix, assenyala que aquesta bonificació als camions a l'AP-2 suposa a Foment una despesa de 14 MEUR anuals.     "Alguna cosa caldrà fer a l'N-240" tot i que s'acabi rescatant l'AP-2  El subdelegat posa en valor el compromís del govern de Pedro Sánchez per rescatar les autopistes de peatge quan en finalitzi la concessió, al 2021 en el cas de l'AP-2. Malgrat això, considera que "no es pot pensar que amb l'autopista rescatada deixaran de passar vehicles per l'N-240 i, per tant, alguna cosa s'hi haurà de fer". José Crespín recorda que Foment ha encarregat un estudi per analitzar les actuacions que cal dur a terme en aquesta carretera per millorar la mobilitat, la seguretat i augmentar-ne la capacitat, que ha d'estar llest en dos anys. Tot i això, confia que  aviat pugui sortir a informació pública el projecte de traçat per a la construcció de les tres rotondes previstes a Juneda.  Crespín també ressalta que el ministeri té pendent de treure a informació pública el nou projecte constructiu de la tercera fase de l'A-14, entre Alfarràs i el límit amb la província d'Osca i, pel que fa a l'N-230, Foment està analitzant les al·legacions presentades per a la millora del tram entre Sopeira i la boca sud del túnel de Vielha.  Així mateix, el subdelegat també afirma que l'aprovació dels pressupostos també podrien comportar, entre altres inversions, noves actuacions de millora a la Seu Vella per poder reforçar la candidatura del Turó a Patrimoni Mundial de la Unesco. Per projectar-la i, finalment, poder assolir aquesta fita, Crespín advoca a la col·laboració entre les diferents institucions del territori i, així, posa el futur Museu d'Art de Lleida -actual Museu Morera- com a mostra dels resultats d'aquesta col·laboració institucional. Aposta per desencallar el Pla de l'Estació José Crespín expressa a l'ACN la seva aposta per reactivar el projecte del Pla de l'Estació a la ciutat de Lleida. El subdelegat reconeix que és una de les principals peticions que li ha traslladat Fèlix Larrosa i assegura que tant l'alcalde de Lleida com ell mateix han fet arribar al Ministeri de Foment "aquesta necessitat, així com la voluntat de desencallar aquest projecte que ha quedat aparcat massa temps". El GPS a l'Aeroport d'Andorra-la Seu hauria de ser "una solució no molt llunyana"   D'altra banda, el subdelegat del govern de l'Estat a Lleida assegura que s'està treballant per "una solució efectiva no molt llunyana" per tal que l'Aeroport d'Andorra-la Seu d'Urgell pugui disposar d'un sistema d'aproximació amb GPS que possibiliti portar a terme operacions d'arreratge i enlairament en condicions de poca visibilitat. "Després caldrà treballar perquè l'aeroport pugui acollir vols de fora de l'espai Schengen", ha assenyalat.  El subdelegat reconeix l'interès d'empreses per l'actual edifici sindical de Lleida Finalment, José Crespín reconeix que, tot i l'existència d'un compromís previ per part del Ministeri de Treball, no es podrà materialitzar abans que acabi l'any el trasllat de la UGT de les Terres de Lleida de l'edifici dels sindicats on té actualment la seu l'organització a les antigues oficines estatals de l'Institut Nacional de la Seguretat Social (INSS) de Prat de la Riba. Malgrat això, confia que aquest trasllat es pugui materialitzar en els primers mesos del 2019. CCOO i la CGT van decidir abandonar l'immoble davant el seu estat de deteriorament. Així mateix, el subdelegat ha manifestat l'interès d'algunes empreses per adquirir l'edifici sindical de l'avinguda Catalunya. Més d'una cinquantena de reunions amb alcaldes i unes 120 peticions rebudes En els més de quatre mesos que porta al capdavant de la subdelegació del govern de l'Estat a Lleida, José Crespín s'ha reunit amb més d'una cinquantena d'alcaldes després de desplaçar-se a les respectives poblacions de la demarcació, que li han fet arribar unes 120 peticions per diferents qüestions relacionades amb aspectes que són competència estatal. El subdelegat s'ha fixat la premissa "d'obrir l'administració i interactuar" amb el territori perquè "són moltes de vies possibles de col·laboració amb els municipis". A la vegada, destaca "la més absoluta normalitat" en la relació que manté "des del primer dia" amb els delegats del Govern a Lleida i al Pirineu i Aran amb l'objectiu comú de "buscar solucions per als pobles".

Summary: Crespín interpel·la el PDeCAT i ERC pels pressupostos i condiciona inversions a Lleida al fet que tirin endavant


L'escriptor i premi Pepe Carvalho 2011, Andreu Martín, recupera el protagonista de 'L'Harem del Tibidabo' (2018, Alrevés) per a una nova entrega de novel·la negra, 'La favorita de l'Harem', una de les novetats de la temporada 2020 de la col·lecció Crims.cat de l'editorial Alrevés. Una col·lecció que s'acosta a la cinquantena de títols, ja que el llibre de Martín, autor que va inaugurar la col·lecció l'any 2012, n'és el número 48. Al parer de l'escriptor, la literatura policíaca està "massa ancorada a la realitat per por a no ser versemblant", una tendència que Martín s'ha negat a secundar amb el seu nou text. "L'obsessió per la versemblança ha fet molt mal a la literatura", assegura l'escriptor, que s'endinsa en les venjances entre narcotraficants i una policia corrupta a Barcelona.  Per a Martín, la idea que la realitat supera la ficció, no és certa. "Em fa ràbia perquè soc creador de ficció i no ho puc acceptar. Quan fem ficció, no pretenc reflectir el que diuen els diaris", ha assegurat l'escriptor en la presentació aquest divendres de la novel·la.  L'ha acompanyat Susana Hernández, autora de l'altra novetat de la col·lecció Crims.cat, 'Mai més', i el director del catàleg, Àlex Martín. Martín considera que els dos autors, juntament amb noms com Sebastià Bennasar o Lluís Llort, formen l'eix vertebrador de la col·lecció i són "inamovibles".  L'autor de 'De tot cor' (Premi Alfons el Magnànim) o 'Bellíssimes persones' creu que el món "convida a què expliquem realitats estranyes". De l'afany de desprendre's de la realitat, i "explicar el que li donés la gana", va néixer 'L'Harem del Tibidabo' (2018), una estela que segueix amb 'La favorita de l'Harem'. "Jo no parteixo de personatges, ni inspiracions i improvisacions momentànies, sinó el primer que he de tenir és una història. Després penso en els personatges idonis per col·laborar", explica Martín. És per això que després de tenir la idea de partida, l'enfrontament entre bandes de narcotraficants que volen venjar la mort del seu fill en mans de la policia, l'autor va decidir recuperar el protagonista de 'L'Harem del Tibidabo'. Santamarta haurà de defensar innocents en una lluita entre policies corruptes, i sobretot, entre dos clans que volen fer-se amb el monopoli del tràfic d'armes i drogues a Barcelona.  El cap de la màfia filtra casos de corrupció policial per fer xantatge i que la policia entregui l'agent que va matar el seu fill. "La novel·la negra ens explica coses que normalment no veiem, afortunadament", assenyala l'escriptor, que considera que la literatura sense conflictes no és literatura. "Escrivim des d'allò que no volem que ens passi. Mentre passi a la novel·la, no ens passa a les nostres vides", ha apuntat.

Summary: Andreu Martín: "L'obsessió per la versemblança ha fet molt mal a la literatura"


Una seixantena de persones han participat aquest diumenge en una jornada festiva i divulgativa organitzada a Alcarràs, al Segrià, per promocionar la fruita dolça coincidint amb l'inici de la campanya de recol·lecció del préssec i la nectarina. Les activitats s'han concentrat en una zona elevada del terme, amb bones panoràmiques de les finques fruiteres. Els visitants han rebut explicacions sobre l'entorn i el cicle de la fruita i han pogut recórrer les finques fuiteres dalt d'un carruatge de cavalls. L'Ajuntament de la vila ha volgut amb aquesta iniciativa, batejada com 'Alcarràs en Fruit', oferir una proposta turística diferent per donar a conèixer un dels principals motors econòmics de la localitat. Durant l'any s'organitzen altres activitats relacionades amb el turisme de la fruita. A la primavera el principal atractiu són els camps florits mentre que a l'octubre se celebra la fira del rebost. Dins la jornada també s'havien programat enlairaments en globus captiu, però finalment no s'ha pogut portar a terme a causa del vent que bufava, tot i que l'activitat es programarà un altre cap de setmana. La jornada ha finalitzat amb un dinar popular en un restaurant del municipi. L''Alcarràs en fruit' ha començat amb un esmorzar popular a base de sucs de fruita natural i nectarines. Tot seguit,  Toni Vitores, coordinador tècnic de Fruits de Ponent ha fet una explicació sobre el cicle de fruita, sobretot el procés de maduració i quin és el moment clau per collir cada varietat. També ha fet una pinzellada sobre els mètodes que se segueixen per combatre les principals plagues. Una tècnica de Patrimoni de l'Ajuntament ha explicat també els orígens del pantà de la Mina, situat just al costat d'on s'han organitzat les activitats. Com el vent ha impedit l'enlairament del globus per poder veure el terme municipal a vista d'ocell el principal atractiu de la jornada han estat les rutes amb carruatges de cavalls. Els participants han gaudit d'un passeig entre fruiters i també han visitat l'alzina centenària de la vila, un element característic ja que és el símbol i l'escut del municipi d'Alcarràs.  La regidora de Patrimoni, Noèlia Díaz, ha explicat que l'objectiu final d'aquesta jornada és "potenciar el nostre paisatge rural i el consum de fruita dolça" i fer-ho "no només entre els veïns sinó també entre la ciutadania de fora del territori". En aquest sentit, ha destacat que entre els participants a l'activitat hi ha hagut també famílies de Barcelona, un fet que demostra "que la promoció que s'està fent des del consistori està funcionant molt bé". Campanya que ha començat amb normalitat L'alcalde d'Alcarràs, Miquel Serra, ha comentat que la campanya "es presenta amb la més absoluta normalitat". Ha recordat que la falta de quallat farà reduir el nombre de quilos però assegura que la disminució "tampoc serà molt significativa" i, per tant, de moment l'arribada de temporers al poble per treballar a la recollida de la fruita s'està fent sense cap problema. Segons Serra, "els assentaments els treballem cada any i ara no en tenim cap de localitzat; pensem que aquest és un problema que ja no existeix o existeix de manera molt puntual i es resol de seguida".

Summary: Alcarràs promociona la fruita amb una jornada festiva i divulgativa


Més de 115 empreses de deu sectors productius de la Cerdanya s'han sumat a la campanya "Welcome Summer", que es durà a terme aquest cap de setmana del 27 i 28 de juny a tots els municipis de la comarca. L'objectiu de l'acció és que els seus clients puguin obtenir una bonificació tant en el preu de les activitats que realitzin com en l'import que paguin en algun de la quarantena de restaurants adherits, a més de la trentena d'allotjaments que també hi participen. El descompte, que anirà dels 3 als 12 euros, es podrà convertir en un donatiu solidari per a la Fundació Hospital de Puigcerdà i la Fundació Pública de Serveis Sant Roc de Bellver, entitats que faran servir aquests diners per fer front a la crisi sanitària de la covid-19. L'empresa Camp Base de Llívia (Cerdanya) és una de les que forma part de l'acció que tindrà lloc entre aquest dissabte i diumenge. El seu seu cas, aplicaran un descompte de 3 euros al lloguer de bicicletes o a les dues rutes guiades que han preparat per l'entorn de la població, una de les quals acaba en un celler. Pel seu encarregat, Jordi Amat, la campanya és un "incentiu" per conèixer els negocis i les activitats que es poden fer a la comarca. A més, destaca el moment de paràlisi que han tingut per la covid-19 i després que la temporada d'hivern s'acabés "de manera sobtada". Per la seva banda, el president de l'associació Empresariat Cerdanya, Francesc Armengol, destaca que l'objectiu de tot plegat és "donar la benvinguda a l'estiu" a tothom i que assegura que "la Cerdanya està preparada per rebre tots els visitants i perquè puguin gaudir-ne també els propis habitants de la comarca i aquells segons residents que no tenien permesa la mobilitat". A banda, s'han programat un seguit d'activitats culturals als municipis d'Alp, Llívia i Puigcerdà, les quals inclouen visites patrimonials, conferències, mercats i música en viu, entre d'altres.

Summary: Més de 115 empreses de la Cerdanya, preparades per "donar la benvinguda a l'estiu" als clients aquest cap de setmana


El número dos d'ERC per Barcelona, Gabriel Rufián, ha ofert aquest dijous un míting a la presó de Lledoners a una cinquantena d'interns que havien estat companys de part dels presos per l'1-O. En una atenció als mitjans, Rufián ha subratllat que ha estat un dels actes polítics més "bonics" que ha fet mai i que s'ha trobat una comunitat de presos molt interessada en la política. En concret, li han traslladat "estima" cap als polítics independentistes i reivindicacions per millorar el seu dia a dia al centre penitenciari. El candidat dels republicans ha convidat els líders del PSOE, PP i Cs a prendre exemple i visitar una presó, en considerar que aquest col·lectiu se sent "menystingut". Rufián també ha aplaudit que la Junta Electoral Central (JEC) hagi permès la roda de premsa al cap de llista de JxCat, Jordi Sánchez, ha evitat valorar-la i els ha desitjat "sort" electoral. Rufián ha dit que després de visitar una presó queda clar que no hi ha presons "suficientment grans per als nostres companys". Del fet, que la JEC hagi permès les rodes de premsa als caps de llista d'ERC i JxCat, per Rufián significa la "derrota d'un estat venjatiu que vol empresonar i silenciar la veu".  Per això, ha tornat a reclamar que ERC guanyi les eleccions espanyoles a Catalunya per "enviar un missatge al món" i "fer callar" els seus carcellers. "Anem a totes, sortim a guanyar i guanyarem", ha exclamat. Pel que fa a les reivindicacions que els interns han fet arribar als candidats d'ERC, són al voltant dels preus dels productes a l'interior del centre, dels permisos i de les activitats lúdiques. La formació s'ha compromès a traslladar-ho al Govern, tot i que, segons Rufián, la consellera de Justícia, Ester Capella, ja treballa en aquest sentit.  Rufián, acompanyat de la candidata d'ERC a les eleccions europees Diana Riba, ha accedit al recinte penitenciari al voltant de les 10:30h d'aquest dijous per oferir un acte polític. Una hora i trena minuts després ha sortit i ha indicat que han participat de la iniciativa una cinquantena de persones amb dret a vot de diferents orígens arreu de l'estat espanyol. Segons ell, compartien el patiment de la "injustícia" que pateixen els presos per l'1-O davant les "mentides" que se senten durant el judici al Tribunal Suprem. "Ens han transmès molta força i tot l'efecte cap els companys, quan anem a veure'ls a les presons de Madrid els ho direm", ha indicat Rufián. En el mateix moment que a Sant Joan de Vilatorrada, a Figueres al centre penitenciari de Puig de les Basses, els candidats d'ERC per Girona Montse Bassa, Joan Margall i Jordi Martí han ofert un acte. També a Mas d'Enric amb els candidats per Tarragona Jordi Salvador i Norma Pujol han explicat als presos les propostes d'ERC.

Summary: Rufián, després del míting a Lledoners: "Estan molt interessats en política i m'han transmès estima" per als polítics presos


La consellera del Tribunal de Comptes María José de la Fuente ha estat elegida presidenta de la institució. De la Fuente substitueix Ramón Álvarez Miranda, que ha ocupat el càrrec de president durant els últims sis anys. De la Fuente ha estat escollida com a presidenta del tribunal aquest dilluns en la sessió que han celebrat els consellers de la institució. La nova presidenta, que ha desenvolupat la seva carrera professional al Tribunal de Comptes des de 1993, era consellera responsable del Departament de Fiscalització d'Entitats Locals i corresponsable del de Partits Polítics.

Summary: María José de la Fuente, elegida nova presidenta del Tribunal de Comptes


El sindicat considera que l'actuació de la mossa va ser "molt meritòria" perquè va salvar la vida d'altres companys  ACN Barcelona.-El sindicat USPAC ha demanat que es condecori l'agent dels Mossos d'Esquadra que el dilluns passat a la matinada va abatre l'home que va intentar accedir a la comissaria de Cornellà de Llobregat amb la intenció d'atacar mortalment els membres de la policia catalana. USPAC considera que l'actuació de l'agent "no només va ser proporcionada sinó també molt meritòria i de llibre" perquè va salvar la vida dels seus companys que en aquell moment eren dins dels vestidors de la comissaria preparant el canvi de torn i que, per tant, no es trobaven operatius i sense armes. En la seva declaració davant del jutge, la mossa va explicar que va tenir la sensació que la volia matar i que era un atac terrorista. L'agent va fer fins a quatre trets al braç, a la cama i al cap de l'atacant perquè l'home no abaixava el ganivet amb què l'amenaçava.  La defensa de l'agent, que porta el sindicat policial Uspac, també va deixar clar que amb cada tret la mossa va fer un pas enrere, però que l'atacant no deixava d'avançar. L'home va trucar a la porta de la comissaria cap a les sis de la matinada amb l'excusa de fer una consulta. Un cop a dins es va adreçar a l'agent dels mossos, a la recepció, i en qüestió de segons va intentar agredir-la amb un ganivet de grans dimensions a través de la finestreta del panell que separa els agents de les persones que entren a la comissaria, segons ha confirmat Vidal. L'home va proferir la paraula 'Alà' i algunes altres en àrab que la mossa ja no va aconseguir entendre.  L'agent va poder esquivar l'atac i va córrer per un passadís cap a dins de la comissaria demanant ajuda a un sergent que acabava de començar el torn. Tots dos van donar l'alto a l'atacant, que, segons la declaració que els dos han fet davant del jutge, l'havia perseguit pel passadís i que va seguir avançant i amenaçant-los amb el ganivet fins que va estar a un metre de la mossa. La policia catalana tracta l'incident com un acte de terrorisme jihadista i l'Audiència Nacional es va fer càrrec de la investigació. Tant el conseller d'Interior com els màxims comandaments i sindicats dels Mossos d'Esquadra han defensat que l'agent va actuar amb proporcionalitat després de veure amenaçada la seva vida. Per contra, el diputat de la CUP Carles Riera va acusar la policia catalana aquest dimarts en una entrevista a l'ACN de cometre una "execució extrajudicial" i va afirmar que la funció de "la policia no és matar delinqüents". Des de la CUP van lamentar que amb l'atac a Cornellà "es repeteixi el que ja va passar el 17-A" i, per això, van anunciar que insistiran en demanar explicacions al conseller d'Interior, Miquel Buch, i van avisar que reclamaran responsabilitats i corregir el rumb de la policia, "si cal".

Summary: USPAC demana que es condecori l'agent que va abatre l'assaltant a la comissaria de Cornellà de Llobregat


El PP ha presentat aquest dimecres a les Corts Valencianes una proposta de declaració institucional de la cambra en defensa de la unitat d'Espanya i en contra de la declaració d'inici del procés d'independència subscrita per Junts pel Sí i la CUP al Parlament. La declaració presentada pels populars compta amb l'únic suport de Ciutadans (C's) i assenyala que les forces que han presentat la declaració independentista al Parlament no representen la majoria del poble català. Així mateix, indiquen que la iniciativa és contrària a la Constitució, les lleis, el sentir majoritari dels catalans i la sobirania del poble espanyol, "però sobre tot contrària a l'exemple de convivència, pau i concòrdia en què ha viscut el poble espanyol en els darrers 37 anys".

Summary: El PP promou, amb el suport de C's, una declaració a les Corts Valencianes contra l'inici del procés d'independència


L'Ajuntament de Reus es gastarà un milió d'euros en renovar l'enllumenat públic de part de la ciutat, que encara funciona amb llums de vapor de mercuri. Se substituiran més de 1.300 bombetes per llums led, un canvi que permetrà estalviar fins a 180.000 euros l'any en consum elèctric. Així, s'estima que la inversió es podrà amortitzar en cinc anys. El consistori, adaptant-se a la normativa europea, presumeix de portar molt temps treballant en aquesta línia per ser "capdavanters en energia i sostenibilitat", ha afirmat l'alcalde Carles Pellicer. Els treballs de substitució, que encara s'han d'adjudicar, començaran a finals d'any i duraran quatre mesos. Els carrers de Llovera i del Roser, i la plaça de la Llibertat, són algunes de les zones del centre que renovaran el seu enllumenat.

Summary: Reus s'estalviarà 180.000 euros l'any amb la nova il·luminació led


L'AMPA dóna un "missatge de tranquil·litat i seguretat" després de reunir-se amb responsables del centre i la institució tot i que que quedi "molt camí" en la gestió de la crisi ACN Barcelona.-Els professors i personal dels Maristes Sants-Les Corts se senten "traïts i consternats" pels casos d'abusos sexuals al centre, que titllen de fets "execrables" en un comunicat. Els docents neguen haver "tingut coneixement, ni tan sols sospites" de les agressions ni haver "realitzat mai cap acció d'ocultació". "Molts dels nostres fills i filles són o han estat alumnes del centre", reblen. En un altre comunicat, l'Associació de Pares i Mares (AMPA) transmet un "missatge de tranquil·litat i seguretat" cap als fills després d'haver-se reunit amb la direcció i responsables de diferents àmbits de l'escola, la Fundació Champagnat i els Germans Maristes. L'AMPA diu que "encara queda molt camí per recórrer" i que de moment han insistit "en la necessitat de prioritzar i millorar la comunicació amb les famílies" i la "formació i explicació dels fets" als infants. El professorat ha destacat que mai ha rebut "cap informació o queixa" dels fets i hi ha mostrat la seva "repulsa". Els docents agraeixen el suport rebut per part de les famílies del centre. Precisament, l'AMPA ha defensat els mestres en un comunicat i ha afirmat que "és injust que es vegi qüestionada la seva feina i que hagin de patir el mal que han fet altres persones". L'associació de pares i mares organitzarà una reunió el proper dilluns on s'explicaran les accions legals realitzades pel col·legi. En un altre comunicat, el director de l'escola Maristes Sants-Les Corts, Raimon Novell, explica que els docents han tractat a les aules els fets ocorreguts amb l'alumnat i ha convidat les famílies a "mantenir el contacte amb els tutors i amb l'escola" aquests dies.

Summary: Professors i personal dels Maristes se senten "traïts i consternats" pels abusos i neguen haver-los ocultat mai


Un veí ha localitzat aquest dijous una granada de mà al marge d'una vinya a Capmany (Alt Empordà). Després de rebre l'alerta, una unitat dels TEDAX van recollir l'explosiu i properament el destruiran. L'artefacte es trobava en aquest conreu, que és propietat del Castell de Peralada. El passat mes de juny dos nens van trobar un altre explosiu d'aquest tipus entre la sorra de la platja de Garbet a Colera (Alt Empordà) i hi van estar jugant fins que el pare se'n va adonar i els va aturar.

Summary: Localitzen una granada de mà en una vinya a Capmany


La investigadora i crítica literària Lluïsa Julià escriurà la primera biografia de la poetessa Maria Mercè Marçal. La Diputació de Lleida ha informat en un comunicat que assumirà el cost de l'obra sobre l'autora, que va passar bona part de la seva infantessa i joventut a Ivars d'Urgell (Pla d'Urgell). Julià preveu poder presentar la biografia al novembre.  Julià ha visitat aquest divendres el municipi d'Ivars d'Urgell en el marc de la investigació que està duent a terme per tal de escriure la biografia de Maria Mercè Marçal.   La directora de l'Institut d'Estudis Ilerdencs (IEI), Montse Macià, i l'alcaldessa d'Ivars, Montse Coma, han acompanyat l'escriptora en el seu recorregut pels punts clau de la infantessa de Marçal al municipi. Julià ha explicat que Maria Mercè Marçal va ser important per a la literatura catalana perquè "va saber captar l'ambient de l'època i els grans temes que tenia plantejat el país i com a dona els va portar a un terreny personal per explicar-los".   Maria Mercè Marçal   Maria Mercè Marçal (Barcelona, 1952-1998). Malgrat néixer a Barcelona, va passar la seva infància a Ivars d'Urgell, població que sempre va considerar com la seva.  Llicenciada en Filologia Clàssica, va exercir de catedràtica de Llengua i Literatura Catalanes en diversos instituts. Va destacar especialment la seva vessant poètica, però també en l'àmbit de la traducció i la narració.   Es va donar a conèixer l'any 1977 amb el recull de poemes “Cau de llunes” (Premi Carles Riba 1976). Des d'aleshores va publicar diversos poemaris, l'últim del quals, “Desglaç”, recull l'obra escrita entre el 1984 i el 1988. L'escriptora també va publicar la novel·la ‘La passió segons Renée Vivien’ (Premi Carlemany 1994), que va obtenir diverses distincions de la crítica. Com a traductora, va aportar al català l'obra de Colette, Yourcenar i Leonor Fini.   L'any 1973 va ser la cofundadora de l'editorial Llibres del Mall. A més de prendre part activament en la vida literària catalana, va participar en la política i en moviments cívics com el feminista, que sempre van ser una referència existencial de la seva vida. Alguns cantautors catalans han posat música i veu als seus poemes, com per exemple Marina Rossell, Ramon Muntaner, Teresa Rebull, Celdoni Fonoll i Maria del Mar Bonet.   També va ser membre de l'Associació d'Escriptors en Llengua Catalana.


L’Ajuntament de Barcelona ha imposat a Fomento de Construcciones y Contratas (FCC) una multa de 7 MEUR per l’incompliment del contracte de la neteja i recollida de residus entre els anys 2013 i el 2015 a Gràcia i Esquerra de l’Eixample. 5 MEUR són penalitzacions, mentre que poc més de 2 MEUR corresponen al rescabalament per danys i perjudicis. Jaume Asens, tinent d’alcaldia, considera que s’ha demostrat una ‘’trama organitzada’’ per ‘’burlar els controls interns’’ i ha afegit que ‘’ha saquejat de manera continuada’’ un servei públic.  L’Ajuntament no rescindirà, de moment el contracte amb FCC però no ho descarta en un futur. L’expedient es resoldrà en el Consell Plenari d’aquest divendres.

Summary: L’Ajuntament de Barcelona imposa a FCC una sanció de 7 MEUR per incomplir el contracte de neteja i recollida de residus


El secretari d'Infraestructures i Mobilitat, Ricard Font, ha qualificat aquest dijous d'"autèntic desastre" les comunicacions ferroviàries entre les Terres de l'Ebre i Barcelona després que aquest matí s'hagi produït una nova avaria a la catenària entre Vandellòs i l'Ametlla de Mar, que ha obligat a evacuar uns 200 passatgers. Font ha lamentat que els usuaris d'aquest tren hagin hagut d'estar una hora dins del comboi i que alguns hagin hagut de ser atesos pels serveis mèdics. El responsable d'Infraestructures del Govern considera que el Ministeri de Foment maltracta els catalans i li ha reclamat que prengui decisions per revertir la situació de forma immediata. En aquest sentit, ha demanat a l'Estat que compleixi amb les inversions pendents a la xarxa, "especialment castigada en el cas de línia R16" on la fiabilitat, segons ha recordat, és només del 28%. L'avaria de primera hora ha obligat a interrompre la circulació de trens per les dues vies entre L'Hospitalet de l'Infant i L'Ametlla de Mar i ha afectat el servei tant de la línia R16 com el de llarga distància del corredor mediterrani. Uns 200 usuaris han hagut de ser evacuats i se'ls ha ofert transport alternatiu amb autobús.   Font ha dit que els trens han patit retards de dues hores, que s'afegeixen als retards habituals en aquesta línia provocats per les limitacions temporals de velocitat i per l'avaria a l'enclavament de Mont-roig del Camp, que trigaran més de quatre mesos a resoldre, segons ha recordat el responsable d'Infraestructures del Govern . "Els ciutadans de Catalunya estem patint el maltractament del Ministeri de Foment a través de l'Administrador d'Infraestructures Ferroviàries (Adif) per la falta d'inversions a la xarxa", ha recordat. "L'Estat ha de prendre les decisions per revertir aquesta la situació de manera urgent i immediata", ha reclamat Font.

Summary: El Govern exigeix a l'Estat que compleixi amb les inversions a Rodalies per revertir la situació "de manera urgent"


La candidata de Cs ha assegurat aquest dimarts davant el Cercle d'Economia que si guanya la formació taronja, les empreses tornaran a Catalunya ja que seran garantia de seguretat jurídica i tranquil·litat i responsabilitat. Inés Arrimadas ha recordat que el Govern de Puigdemont ha tingut la pitjor estratègia de negociació que ha fet ''més mal'' a tots els catalans. Ha lamentat que els qui es queixaven del dèficit fiscal l'han solucionat ''empobrint Catalunya '' perquè el procés ha estat ''nefast'' i ha provocat caiguda d'inversions, turisme i vendes. Davant els empresaris, Arrimadas ha assegurat que per guanyar ''cal sumar'' però ha advertit que si hi ha una força constitucionalista ''clarament per sobre'', ja es donarà la imatge que ''aquí torna la Constitució''.  Arrimadas ha explicat als empresaris el pla de xoc que vol dur a terme si és escollida presidenta que inclou donar a les companyies la seguretat jurídica que els ha tret el procés i per tant, tranquil·litat, responsabilitat i previsibilitat, aspectes que la candidata de Cs creu que són imprescindibles per a recuperar el turisme, les inversions i l'economia del país.  Per Arrimadas, Catalunya ha patit la pitjor crisi econòmica i ha vist reduïda la seva capacitat de competitivitat, per la qual cosa, inclou en el seu pla de xoc beneficis fiscals que transformin Catalunya en una comunitat atractiva per a les empreses, els autònoms i els treballadors. Ha criticat també que en els darrers anys, s'han afegit 30 noves taxes, impostos i copagaments, a l'IRPF més alt de tot espanya, de manera que s'ha acabat castigant també la classe mitjana i treballadora. Per això, aposta per aquests incentius fiscals i una reducció de les traves administratives.  Per Arrimadas, el procés i el govern de Puigdemont ha estat ''nefast'' perquè no ha governat ni per als independentistes i ha enviat el missatge que en qualsevol moment podia passar qualsevol cosa. La líder de Cs, creu que la de Puigdemont ha estat una ''estratègia de gestió pèssima'', un fet que creu objectiu ''pensem com pensem, votem a qui votem''. També critica però, la gestió del govern espanyol que ha pactat amb nacionalistes per ''tapar'' casos de corrupció, en moltes ocasions. Arrimadas ha defensat que ''per mantenir Espanya unida'', cal reformar-la i tenir un bon ''lideratge polític'' que gestioni un ''projecte il·lusionant de país''.  Per la cap de llista de Cs a la ''factura econòmica'' s'hi ha de sumar la ''fractura social'' que ha patit la societat catalana i ha recordat que Cs ja va advertir del conflicte quan se'ls titllava ''d'exagerats''. Arrimadas creu que per solucionar aquest problema, ''baretes màgiques no n'hi ha'' perquè el dany és tan gran que s'haurà de treballar dur per reconduir la situació, però assegura que Catalunya té ''capacitat suficient'' per superar aquesta situació, encara que augura anys de feina. Tot i això, creu que s'ha de governar des del respecte a tots els catalans per poder-ho fer possible. Preguntada per possibles pactes electorals, Arrimadas ha recordat que ''guanyar significa sumar'',  perquè encara les eleccions amb una actitud de ''generositat, responsabilitat i sensatesa''. També ha reconegut que ''que hi hagi una força constitucionalista clarament per sobre'', donaria una imatge ''molt clara'' que es retorna a la constitució, a la legalitat i que no hi ha una majoria social per a la independència. Per tant, ho consideraria una ''bona notícia''.  Arrimadas ha tornat a assenyalar que per ella ''si guanyen els mateixos, tornaran a fer el mateix'' i no s'ha refiat de les declaracions que han fet els polítics catalans davant del jutge. Per Arrimadas el 21-D suposa ''la data de caducitat'' del procés i alerta que Catalunya és forta però no per aguantar 4 anys més de procés. ''En un món globalitzat'', ha afegit, ''si t'atures, els altres t'avancen''.  En aquest sentit, la líder de Cs ha assegurat que vol recuperar l'admiració que tenia Espanya i Europa per Catalunya abans d'iniciar el procés i que, per fer-ho, cal ''treure pit'' en els àmbits on Catalunya és pionera i innovadora, i ''fer autocrítica'' per millorar la gestió de la Generalitat. Per això, Arrimadas proposa un Govern amb independents ''experts'' que hagin treballat a l'empresa privada, que puguin oferir una bona gestió de l'administració.  Al Cercle d'Economia, Arrimadas ha posat sobre la taula també la necessitat de millorar les polítiques d'igualtat entre homes i dones per a què la dona no es vegi afectada la carrera professional pel fet de ser mares. Per això, ha recordat que Cs va proposar allargar la baixa de paternitat, i en aquesta línia, s'ha mostrat partidària d'un complement salarial que permeti a les famílies tenir un fill o més d'un fill, com una possible mesura a superar la crisi demogràfica de l'estat, que pot comportar problemes de sostenibilitat, amb les pensions, per exemple.  També s'ha posicionat per treballar per a uns mitjans de comunicació plural públics que no estiguin al servei de cap partit ni ideologia, un plantejament que també ha defensat per a l'educació per aconseguir que les escoles, segons Arrimadas, ensenyin ''a pensar i no què pensar''. Per Arrimadas s'han de despolititzar els centres educatius i treballar pels problemes de veritat com pot ser la desigualtat, els barracons i la qualitat.

Summary: Arrimadas, als empresaris: "Les empreses voldran tornar si Cs guanya les eleccions"


L'Ajuntament de Barcelona cedirà al Govern dos solars a la Zona Franca perquè s'hi construeixin dues presons que permetran tancar la Model i la de la Trinitat. A més, el consistori comprarà a la Generalitat la presó de la Trinitat per 5,5 milions. Els tràmits contractuals i urbanístics es faran aquest 2017 però no s'ha concretat cap data per tancar cap dels dos centres penitenciaris existents ni construir els nous. El vicepresident del Govern, Oriol Junqueras, i l'alcaldessa, Ada Colau, s'han felicitat per l'acord, que és d'obligat compliment i "no té marxa enrere", i han volgut subratllar que el pacte és més ferm que els anteriors, l'últim dels quals signat el 2014 entre l'alcalde Xavier Trias i el conseller Germà Gordó.

Summary: Barcelona cedeix dos solars al Govern per fer presons i compra la de Trinitat però no es concreta la data per tancar la Model


Les actuacions dels Mossos d'Esquadra a Lleida han passat de 676 l'any 2017 a 1.580 l'any 2018. Aquest increment, del 134% en només un any, s'atribueix en gran part a la mobilització ciutadana derivada del "context polític i social". Ho ha explicat el delegat del Govern a Lleida, Ramon Farré, després de la Junta Local de Seguretat, celebrada aquest dimecres a l'Ajuntament de Lleida. El paer en cap, Fèlix Larrosa, ha aprofitat la presència de Farré per demanar-li una reunió amb el conseller d'Interior, Miquel Buch, per tractar la falta de dotacions i recursos de Mossos i Bombers a la ciutat. Larrosa assegura que li va fer arribar aquesta petició al conseller però que, de moment, no ha obtingut resposta. Segons Farré, la feina "suplementària" que han hagut d'assumir els Mossos no va en detriment, però, de l'eficàcia policial ja que les detencions efectuades per aquest cos policial han augmentat un 22,2% del 2017 al 2018. Entén, això sí que aquest excés de feina genera un "estrès afegit" ja que han hagut de fer front a operatius especials en manifestacions i també en la lluita antiterrorista. Farré reconeix que cal augmentar la dotació policial i celebra que hi hagi en marxa una convocatòria de 750 places de Mossos per atendre el "plus de feina continu". Sobre la falta d'efectius vol parlar Larrosa amb Buch. "N'hem de parlar amb serenor i cordialitat, però cal parlar-ne perquè és una qüestió que ens neguiteja", ha assegurat Larrosa. Farré ha dit que el conseller es reunirà amb l'alcalde tan aviat com li sigui possible, ja que ha assegurat que està amatent a les necessitats de la ciutat. Augmenten un 15% els fets delictius Pel que fa al global de fets delictius a la ciutat, amb intervenció dels diversos cossos de seguretat, l'any 2018 han augmentat un 15% arribant als 11.128. D'aquests, gairebé el 80% són delictes contra el patrimoni. No obstant, ha assenyalat que aquest augment s'ha vist compensat per un increment de l'efectivitat policial, ja que les detencions fetes pels cossos policials creixen amb força, en el cas de la Guàrdia Urbana un 33% més. A més, segona Larrosa, cal tenir en compte que aquest augment es produeix després de tres anys de reducció de delictes. L'augment es concentra en actuacions de petita delinqüència, com els robatoris amb força a vehicles, amb un total de 1.355, que són especialment difícils de combatre. "Cal sensibilitzar a la ciutadania per fer veure que als vehicles no han de deixar res a la vista, cap peça d'abrigar, mòbil o aparell electrònic que pugui ser considerat de valor, ja que pot incitar a aquestes actuacions. És una situació complexa que hem de resoldre, actuant des de la prevenció", ha afirmat el paer en cap, qui ha afegit que aquesta problemàtica no és exclusiva de Lleida, sinó que es dona també en altres ciutats. En aquest sentit, Larrosa ha indicat que traslladarà a altres instàncies la necessitat de fer una reflexió sobre canvis en la legislació penal per tal d'evitar la sensació d'impunitat que hi ha en alguns casos, especialment quan hi ha infractors reincidents. L'alcalde ha destacat també la necessitat de millorar la "percepció de seguretat", ja que molt sovint les dades no justifiquen la sensació d'inseguretat que diuen tenir els veïns d'alguns barris. Per exemple, ha destacat, la Mariola i el Centre Històrics són dos dels barris amb menys comissions de delictes, ha assenyalat, i ha indicat que el desplegament de les patrulles a peu també va en aquesta línia de treballar la prevenció i la percepció de seguretat. Menys ferits greus en accidents que mai Pel que fa al trànsit, que dins de la ciutat és una matèria de gestió exclusiva de la Guàrdia Urbana, les dades mostren que, malgrat que el nombre total d'accidents augmenta un 4%, amb 264 ferits, cauen un 35% els sinistres amb ferits greus, i el 2018 tanca amb 20 ferits greus en accident de trànsit, la xifra més baixa d'ençà que es tenen registres. Altres àmbits que també s'han tractat a la reunió són la reducció en la comissió de delictes econòmics; la proliferació de fets delictius, com estafes o assetjament, comesos a través de la xarxa; i la proliferació de demandants d'asil, que a Lleida han passat de 90 a 567, amb Veneçuela, Colòmbia i Ucraïna com els països que concentren més peticions. La reunió també ha comptat amb la participació de la tinent d'alcalde de Seguretat Ciutadana i de Polítiques per al Civisme i la Igualtat, Sara Mestres; el subdelegat del Govern de l'Estat, Jose Crespín; la directora dels Serveis Territorials de la conselleria d'Interior, Montserrat Meseguer, el Fiscal en Cap de Lleida, Juan Francisco Boné; el president de l'Audiència de Lleida, Francesc Segura, i dels comandaments dels diferents cossos i forces de seguretat que operen a Lleida.

Summary: Augmenten un 134% en un any les actuacions dels Mossos a Lleida a causa del "context polític i social"


Els Mossos d'Esquadra i la Policia Local de Blanes (Selva) han aixecat 45 actes, la majoria per consum d'alcohol i tinença de drogues, en un operatiu conjunt aquest dissabte a l'estació de tren. En l'actuació, també es van localitzar dues armes. L'actuació forma part de les mesures acordades amb el departament d'Interior per lluitar contra els aldarulls a la zona d'oci nocturn dels Pins i la Plantera i controlar, precisament, la introducció de drogues, armes prohibides i el consum d'alcohol a la via pública. Els agents van actuar durant més de tres hores en el marc de l'anomenat 'Operatiu Via'.  Del total de 45 actes aixecades, la Policia Local en va obrir 28 per incompliments de l'Ordenança de Civisme i Convivència per consum d'alcohol a la via pública. Els agents també van comissar diverses begudes alcohòliques.  Per la seva banda, els Mossos en van aixecar disset, quinze d'elles per tinença de drogues i dues més per portar armes prohibides. L'operatiu va començar cap a les deu de la nit i es va allargar fins a quarts de dues de la matinada.  Posteriorment, els efectius de la Policia Local van continuar patrullant de matinada al voltant de la Zona d’Oci Nocturn d’Els Pins i van aixecar vuit actes més, novament per incompliments de la Ordenança de Civisme i Convivència. En aquest cas, a banda de consum d'alcohol al carrer, també se'n van obrir per sorolls, entre d'altres. L'operatiu és una de les mesures acordades a la reunió de seguretat extraordinària que es va celebrar fa deu dies i que va comptar amb la presència del director territorial d'Interior a Girona, Albert Ballesta.  L’objectiu és controlar les persones que arriben a Blanes en tren per anar a la zona lúdica del municipi i vigilar la introducció drogues, armes i el consum d'alcohol.  Paral·lelament, l'alcalde, Àngel Canosa, s'està reunint aquests dies amb representants dels locals d'oci nocturn i els veïns de les zones afectades per avançar en la resolució de la problemàtica.

Summary: Mossos i Policia Local de Blanes aixequen 45 actes per consum d'alcohol i drogues en un operatiu conjunt


Un incendi en un pis del barri de Sant Joan de Figueres ha deixat tres persones amb ferides de gravetat menor i ha obligat a desallotjar diversos veïns, segons han indicat els Bombers. Els ferits han estat traslladats a l'Hospital de Figueres. Les flames s'han declarat cap a dos quarts de sis de la tarda a la part inferior d'un dels anomenats habitatges sindicats i els Bombers han hagut d'evacuar algunes de les persones que hi viuen per les finestres de la façana exterior de l'edifici, de planta baixa i quatre pisos. S'ha desplaçat sis dotacions dels Bombers, efectius dels Mossos d'Esquadra, de la Guàrdia Urbana i del Servei d'Emergències Mèdiques (SEM) fins al lloc dels fets. Els Bombers han donat per controlat el foc cap a un quart de set de la tarda. L'incendi ha tingut lloc a la planta baixa però el fum ha afectat la resta de l'edifici. Segons fonts de l'Ajuntament, la causa del foc ha estat un escalfament de les línies elèctriques. Les flames han començat a dins de l'habitatge de la planta baixa.

Summary: Un incendi al barri de Sant Joan de Figueres deixa tres ferits de gravetat menor i obliga a desallotjar diversos veïns


La 19a edició dels Premis Ràdio Associació ha guardonat Albert Om amb el premi al Millor Professional, Jordi Basté amb el de l’Excel·lència, Lídia Heredia amb el Guardó 1924, ‘Catalunya Migdia’ com a millor programa de ràdio i ‘Connexió Local’ (d’IB3 Ràdio) com a millor programa de ràdio local. El jurat també ha reconegut el programa ‘MAS Enllà’ de Ràdio Banyoels amb el Premi a la Inclusió, i la sèrie radiofònica de Catalunya Ràdio ‘Tor, tretze cases i set morts’, amb el Premi a al Innovació. L’actualitat catalana també ha estat present amb la Menció Especial al programa ‘Nadal a la Presó’, impulsat per una trentena de ràdios locals. En l’apartat de Mencions d’Honor, l’Agència Catalana de Notícies n’ha rebut una “per haver-se convertit en referència informativa del territori catalanoparlant”.

Summary: Albert Om, Lídia Heredia, Jordi Basté, ‘Catalunya Migdia’ i ‘Connexió Local’ (IB3), Premis Ràdio Associació 2019


Sanromà avança dues noves denominacions: Banc Públic d'Inversions de Catalunya o Banc Català d'Inversions ACN Barcelona.-L'Institut Català de Finances (ICF) estudia demanar l'autorització europea per operar com a banc públic a partir de 2018, quan es preveu que la nova normativa comunitària CRD5 estigui enllestida. El conseller delegat de l'ICF, Josep Ramon Sanromà, ha declarat en una roda de premsa aquest dimecres que l'ICF "no deixarà de fer res" per tenir l'autorització europea, ja que actualment opera com un banc públic, però "sí que es guanyaria flexibilitat, capacitat d'accés als mercats i millors condicions fiscals". En cas d'aconseguir l'autorització europea per exercir com a banc públic en plenes condicions, el conseller delegat de l'ICF ha apuntat que s'analitzarà llavors un canvi de nom i que l'entitat podria passar a anomenar-se Banc Públic d'Inversions de Catalunya o Banc Català d'Inversions. L'ICF està pendent de l'acord entre les autoritats europees (EBA, BCE i UE) per tirar endavant la nova normativa, que ha de regular la banca comercial i també inclourà la supervisió de la banca pública. "Esperem que la normativa europea inclogui els paràmetres per donar autoritzacions a les entitats de crèdit públics, que permetria dir-nos banc en lloc d'institut, una terminologia que confon la gent. Seria més clar i transparent", ha admès Sanromà. Es preveu que la normativa europea estigui enllestida el 2018. L'ICF argumentarà llavors que ja opera com a banc públic i es podrà presentar la documentació que ho certifica, amb la vista posada en aconseguir l'homologació a nivell comunitari. Sanromà ha recordat que, d'acord amb l'avenç de la unió bancària europea, la possibilitat d'operar com a banc públic ja no passa per la concessió de l'anomenada fitxa bancària, sinó per una autorització d'àmbit comunitari.

Summary: L'ICF vol demanar l'autorització bancària europea a partir de 2018 i estudia canviar de nom


El festival Strenes de Girona ha tancat una nova edició omplint tot l'aforament que la pandèmia ha permès posar a disposició. En total han estat vuit concerts de sis artistes amb que s'han fet sota fortes mesures de seguretat. Precisament, el director de l'Strenes, Xavi Pascual, ha volgut reivindicar que gràcies a que han estat escrupolosos amb el compliment d'aquestes mesures no hi ha hagut "cap brot" que hagi sortit del festival. "És molt important posar en valor la feina que hem fet. La cultura és segura", ha assenyalat Pascual. Aquest Strenes 3.0 ha abaixat el teló de l'Auditori de Girona – on s'han fet tots els concerts – amb el segon concert de Miki Núñez, que com el d'ahir dissabte feia temps que tenia totes les entrades venudes.

Summary: El festival Strenes de Girona tanca omplint els aforaments disponibles i reivindicant que "la cultura és segura"


El president del PP, Mariano Rajoy, ha promès que mentre estigui al govern espanyol "les pensions es mantindran i pujaràn el que es pugui". En un acte a Marbella, Rajoy ha fet una lleu referència a les manifestacions convocades aquest dissabte per exigir pensions dignes. El president del govern espanyol ha dit que "no es garanteixen amb promeses que no es puguin complir". A més, ha definit les pensions com un "sistema de solidaritat entre generacions", ha recordat que quan va assumir la presidència va assegurar que "l'única partida que no tiraria cap avall era la de les pensions" i ha recordat que va aconseguir "mantenir el sistema, no congelar-les ni apujar-les" en el pitjor moment de crisis econòmica. Amb tot, ha afirmat que li agradaria incrementar les quanties.

Summary: Rajoy promet que mentre estigui al govern les pensions pujaran "el que es pugui"


El PPC ha contractat una avioneta per promoure la seva última campanya, basada en la figura del seu president, Alejandro Fernández, a la costa catalana. Titulada 'Alejandro, la teva nova veu', es basa en les intervencions del líder popular al Parlament –com aquella en què va titllar d'"espanyolàs" el president de la Generalitat, Quim Torra, o la darrera, en què va cantar una cançó de Manolo Escobar– i que des del partit asseguren que està tenint molt d'èxit. El secretari general del PPC, Daniel Serrano, ha explicat a l'Agència Catalana de Notícies (ACN) que l'aeronau tindrà dos trajectes diferents: un des de l'àrea metropolitana de Barcelona fins a la Costa Brava i un segon des del Garraf fins al Baix Camp. Així cobrim gairebé tota la costa catalana", ha assegurat, la qual cosa permetrà arribar a les zones més poblades de Catalunya i amb més població durant l'estiu. L'objectiu és demostrar a la ciutadania que "el PPC no fa vacances" i que segueix actiu en defensa dels valors de la Constitució mentre altres líders polítics "se'n van a Madrid", fent referència encoberta a l'ara portaveu de Cs al Congrés, Inés Arrimadas, que va deixar el Parlament per fer el salt a Madrid. Serrano creu que "falten referents" per combatre l'independentisme i que hi ha cert "desconcert", per la qual cosa volen reivindicar la figura de Fernández com a líder. L'avioneta va començar a sobrevolar la costa ahir dimarts i està previst que ho faci "tres o quatre dies" més d'agost.

Summary: El PPC contracta una avioneta per promoure la darrera campanya dels populars a la costa catalana


L'Escolania de Montserrat farà per primer cop una gira per Irlanda entre el 16 i el 20 d'abril i actuarà conjuntament amb el Cor Palestrina. El primer dels concerts tindrà lloc dimarts 17 d'abril a l'Església dels Redemptoristes de Limerick, a les vuit del vespre. Aquell mateix matí, els nois de l'Escolania i els seus acompanyants seran rebuts oficialment per l'alcalde de Limerick, Councillor Stephen Keary. A Dublín, l'Escolania serà acollida per les famílies dels nois del Cor Palestrina, amb qui tindrà un intercanvi musical que culminarà en un concert conjunt a la Procatedral de Dublín el dijous 19 d'abril, també a les vuit del vespre. Tots els concerts en els quals actuarà l'Escolania de Montserrat durant la seva estada a Irlanda seran d’entrada lliure i gratuïta. L'Escolania de Montserrat té una dilatada experiència d'actuacions a l'estranger i, entre d'altres, ha visitat països com Rússia, Estats Units, Polònia, França, Holanda, Alemanya, Suïssa, Hongria, Japó, Xina, Bèlgica o Itàlia.  Durant la seva estada a Limerick, l'Escolania estarà allotjada a l'Abadia benedictina de Glenstal i, per tant, els escolans tindran l'ocasió de realitzar un intercanvi cultural amb els alumnes que estudien i resideixen en aquella Abadia.

Summary: L'Escolania de Montserrat farà la seva primera gira a Irlanda del 16 al 20 d'abril


Experts del centre de l'IRTA de Sant Carles de la Ràpita (Montsià) han participat en l'anomenat projecte ITACA creat per millorar la gestió de les granges aqüícoles africanes, sobretot d'Egipte i Senegal i, específicament, del cultiu de tilàpia. Finalitzat a finals del 2015, s'ha dissenyat un pla de gestió específic per a sis instal·lacions –tres de Senegal i tres d'Egipte- amb el que s'han definit vint indicadors, com el cost de producció, l'ús de l'aigua, l'índex de transformació de l'aliment o la formació de treballadors, entre altres. A més, també s'ha creat un "baròmetre de la sostenibilitat", una eina que permet que les granges puguin fer un diagnòstic fàcil i ràpid del seu grau de sostenibilitat.  El projecte ITACA, finançat per la Unió Europea i la Unió Africana, permet assessorar productors d'Egipte i Senegal a través de l'expertesa de tècnics de l'IRTA i l'empresa d'enginyeria Inkoa, en col·laboració amb el National Institute of Oceanography and Fisheries (NIOF) d'Egite i l'Institut Sénégalais de Recherches Agricoles (ISRA) de Senegal. En aquests dos països, l'aqüicultura és una de les activitats econòmiques que pot contribuir al creixement sostenible del continent africà. A més del pla de gestió específic sobre les explotacions de tilàpia, també s'ha posat en funcionament un sistema automàtic de monitorització i control en dos dels vivers seleccionats.  Un altre dels resultats obtinguts ha estat un "baròmetre de la sostenibilitat", una eina que permet que les granges puguin fer un diagnòstic fàcil i ràpid del seu grau de sostenibilitat. Aquesta eina és oberta i es pot consultar a la pàgina web del projecte: www.itaca-project.com. Entre els recursos disponibles a la web, també s'hi poden trobar les fitxes de gestió, on es presenten els diversos indicadors utilitzats per l'anàlisi, la seva importància en l'avaluació de la producció i una proposta per fer-ne el seguiment. Així mateix, es poden consultar una col·lecció de vídeos tutorials sobre sistemes de recirculació, ús eficient de l'aigua, bioseguretat i alimentació, entre altres temes sobre gestió aqüícola. Durant els tres anys que ha funcionat el projecte ITACA ha permès conèixer en profunditat els colls d'ampolla i les dificultats inherents al cultiu de la tilàpia a l'Àfrica, fet que ha permès proposar solucions tecnològiques aplicades a les circumstàncies especifiques de Senegal i Egipte. La voluntat del projectes és que la feina feta pugui servir de model per a ser aplicat a altres països del continent africà.

Summary: Experts de l'IRTA treballen per millorar la gestió de les granges aqüícoles africanes


La cambra proposa intensificar la inspecció contra l'oferta il·legal i regularitzar l'economia submergida en aquest sector  ACN Barcelona.-El Parlament ha aprovat aquest dijous una moció que insta el Govern a revisar la proposta de decret de reglament d'allotjaments turístics de manera que incorpori una "millor regulació, concreció i simplificació a l'hora de marcar requisits per als establiments turístics, inclosos els habitatges d'ús turístic". També li demana que faci un "reconeixement explícit" de les competències municipals en normatives relacionades amb el turisme, i proposa a l'executiu català que "intensifiqui i reforci" la inspecció de l'oferta turística il·legal i que "regularitzi l'economia submergida" en aquest sector. La major part de la moció ha rebut el suport de tots els grups excepte de la CUP, que hi ha votat en contra; tot i que en aspectes com la lluita contra el frau, l'economia submergida i l'oferta il·legal els cupaires s'han abstingut.  El text que s'ha aprovat aquest dijous, a proposta dels socialistes, també recomana "facilitar" l'establiment d'una línia de crèdits amb condicions favorables per a la rehabilitació i modernització d'establiments i zones turístiques "obsoletes", en un marc de turismes sostenible i responsable. En aquest sentit el text reclama que el Govern prioritzi la inversió pública cap a un turisme responsable, que reconegui els "valors socials" del lloc d'estada i que faciliti l'accés a la cultura entre turistes i residents. La cambra catalana ha reclamat al Govern que presenti un pla estratègic 2017-2020 , amb recomanacions i una avaluació de les mesures adoptades. I ha instat el Govern a treballar perquè la inspecció "intensifiqui les actuacions" contra el frau i la precarietat laboral. Els diputats també volen que refermi l'oferta formativa per als professionals d'aquest sector per una ocupació de "qualitat".  JxSí i la CUP han tombat un punt que instava el Govern a modificar i actualitzar les condicions que han de reunir els albergs turístics, especialment els ubicats en municipis amb una alta densitat turística.

Summary: El Parlament insta el Govern a concretar i simplificar els requisits per als establiments i habitatges d'ús turístic


Desarticulat un grup criminal que havia segrestat dos homes a Reus. Mossos d'Esquadra de la Divisió d'Investigació Criminal van detenir aquest dilluns 12 de març dos homes, de nacionalitat marroquina, de 30 i 32 anys i veïns de Riudoms i de Reus, com a presumptes autors de dos delictes de segrest, tràfic de drogues, falsificació de document, tinença il·lícita d'armes i grup criminal. Aquestes detencions se sumen a les tres practicades el 29 de gener a Reus, quan agents de la Unitat Central de Segrests i Extorsions (UCSE) i el Grup Especial d'Intervenció (GEI) van detenir 'in fraganti' tres homes de 32, 29 i 19 anys respectivament, de nacionalitat marroquina i veïns de Reus, quan transportaven una persona segrestada en el maleter d'un vehicle de lloguer amb la matricula manipulada. Tots cinc ja han ingressat a presó. La investigació es va iniciar el passat 28 de gener a partir de la denúncia d'un veí de Reus qui va explicar a la policia que havien segrestat el seu germà i a un amic seu i li exigien diners per alliberar-los. (En aquesta actualització s’afegeix que els dos darrers detinguts també han ingressat a presó, segons han informat fonts policials) Segons informen fonts policials, els agents de la UCSE, que es van fer càrrec immediatament del cas, van acreditar que els detinguts van segrestar la primera víctima a la capital del Baix Camp quan es trobava al carrer. Els segrestadors van utilitzar l'home com a esquer per fer una trobada amb la segona víctima i així poder segrestar-lo també. Els segrestadors van demanar a la família de les víctimes un rescat de milers d'euros per alliberar-los amb vida. Per augmentar la pressió i aconseguir les seves exigències els feien arribar proves que estaven maltractant els dos homes retinguts. Fruit de la pressió policial i la coordinació amb la família, els segrestadors van alliberar al primer segrestat, la persona que havien utilitzat com a esquer per segrestar el seu objectiu real. Les gestions policials van continuar per tal d'alliberar l'home que encara continuava retingut. Els investigadors van tenir coneixement que els segrestadors tenien intenció de fer un trasllat de la víctima que encara tenien retinguda. Per aquest motiu van establir un dispositiu policial, conjuntament amb membres del GEI, que va permetre alliberar la persona segrestada i detenir tres dels segrestadors en un polígon industrial de Reus, mentre traslladaven la víctima lligada i amb els ulls tapats a l'interior del maleter d'un vehicle. El segrestat va haver de ser traslladat a l'hospital ja que presentava diverses ferides, conseqüència del maltractament sofert durant el captiveri. Els dies posteriors a l'alliberament, els mossos van portar a terme diverses diligències i una entrada i escorcoll en una masia de Maspujols, prop de Riudoms, on els segrestadors van tenir captiu a una de les víctimes. Allà van intervenir una destral i un revòlver amb la que els segrestadors van amenaçar diversos cops el segrestat i una pala amb la qual el van colpejar. El dia 1 de febrer, els tres detinguts van passar a disposició del Jutjat d'Instrucció 2 de Reus que va decretar l'ingrés a presó. Investigació oberta per desarticular el grup criminal Amb els segrestats alliberats i els tres homes detinguts ingressats a la presó, la Unitat Central de Segrests i el Jutjat d'Instrucció 2 de Reus van continuar la investigació, donat que faltava per detenir el cap de l'organització i principal instigador del segrest. El 12 de març es va establir un segon dispositiu policial que va permetre localitzar i detenir els altres membres del grup que havien organitzat el segrest. Els dos arrestats que sumen 26 antecedents policials, la majoria per delictes violents i contra la salut pública, han passat aquest dimecres al matí a disposició del jutjat que coneix de la causa, el qual ha decretat el seu ingrés a presó.

Summary: ACTUALIZACIÓ:Desarticulat un grup criminal que va segrestar dos homes a Reus


Un 25% de les noies menors d'edat que estan recluses han estat empeses a delinquir per les seves parelles, fruit d'una relació tòxica, segons dades de Justícia. És per això que el Departament ha posat en marxa un nou mòdul amb visió feminista al centre de menors Els Til·lers, a Mollet del Vallès, on han estat traslladades el conjunt de noies menors privades de llibertat a Catalunya. És un col·lectiu petit, de només 16 noies –un 5% de la població menor reclusa–, però amb unes "necessitats d'atenció molt específiques", ha dit la consellera, Ester Capella. A través d'aquest centre, el Departament pretén dotar aquestes noies de les eines necessàries per "construir un futur amb garanties i sense que hagin de patir cap tipus de dependència".

Summary: Un 25% de les menors recluses han estat empeses a delinquir per les seves parelles


El ministre de l’Interior, Fernando Grade-Marlaska, ha defensat aquest dijous la designació del jutge del Tribunal Suprem Manuel Marchena com a president del CGPJ, malgrat les crítiques de sectors de la judicatura pel fet que el seu nom hagi estat anunciar abans que els dels vocals que teòricament l’han d’elegit. Segons Marlaska, Marchena és “un dels juristes més consolidats d’aquest país”. “Poques persones hi haurà amb la formació professional jurídica com la del senyor Marchena, i com a element personal, que també és important sóc parcial: és amic meu”, ha afirmat en el transcurs d’un esmorzar informatiu on ha assistit el propi Marchena.

Summary: Marlaska defensa la designació de Marchena com a president de CGPJ: “Sóc parcial, és amic meu”


L'hospital Josep Trueta de Girona ha informat aquest dijous que comença a tenir problemes a les plantes soterrànies del centre a causa de les inundacions, tot i que de moment no afecten el funcionament del centre. L'aigua ha entrat perla planta -3, on hi ha instal·lacions tècniques i, per tant, no perjudica l'atenció als pacients. També ha entrat aigua al soterrani de l'ICO de Girona i ha estat necessari suspendre l'activitat programada a la planta de radioteràpia. Paral·lelament,l'aigua també s'ha colat a les plantes inferiors de l'auditori de Girona i al pavelló de Fontajau, que té la pista envaïda.

Summary: ACTUALIZACIÓ:Inundacions a l'Hospital Josep Trueta, l'Auditori de Girona i el pavelló de Fontajau